ΨΗΦΙΣΜΑ ΤΟΥ ΣΥΜΒΟΥΛΙΟΥ της 5ης Δεκεμβρίου 1994 για την προώθηση των στατιστικών στον τομέα της εκπαίδευσης και κατάρτισης εντός της Ευρωπαϊκής Ένωσης (94/C 374/02)

ΕΙΣΑΓΩΓΗ (1)

1. Αυξανομένης της οικονομικής και κοινωνικής αλληλεξάρτησης μεταξύ των κρατών μελών της Ευρωπαϊκής Ένωσης, οι πολιτικοί ιθύνοντες τόσο σε ευρωπαϊκό όσο και σε εθνικό επίπεδο είναι αναγκασμένοι να βασίζονται ολοένα και περισσότερο σε συγκριτικές στατιστικές στο επίπεδο της Ένωσης.

Αλλά και στο κοινό των ειδικών υπάρχει έντονο ενδιαφέρον για συγκριτικές στατιστικές του τομέα της εκπαίδευσης και κατάρτισης στην Ευρωπαϊκή Ένωση.

2. Η διαμόρφωση ενός ανοικτού ευρωπαϊκού χώρου συνεργασίας στον τομέα της εκπαίδευσης απαιτεί την αδιάκοπη βελτίωση των στατιστικών βάσεων για την τεκμηρίωση κοινών δράσεων σε επίπεδο Ένωσης, προκειμένου να λαμβάνονται υπόψη οι αποφάσεις στον τομέα της εκπαίδευσης στο εθνικό και περιφερειακό επίπεδο.

3. Κατά την κατάρτιση στατιστικής στον τομέα της εκπαίδευσης και κατάρτισης στα πλαίσια της Ευρωπαϊκής Ένωσης, πρέπει να συνεξετάζονται οι υπάρχουσες και ενίστε παγκόσμιες συλλογές στατιστικών δεδομένων, οι οποίες αναλαμβανονται κυρίως από την UNESCO και τον ΟΟΣΑ και να επιδιώκεται συνεργασία με τους οργανισμούς αυτούς.

Οι στατιστικές έρευνες στο ευρωπαϊκό επίπεδο εξακολουθούν άλλωστε να βασίζονται στα αποτελέσματα της συλλογής δεδομένων που διενεργείται σε εθνικό και περιφερειακό επίπεδο.

4. Η προαγωγή της κινητικότητας σε όλο τα φάσμα της γενικής και επαγγελματικής εκπαίδευσης και κατάρτισης, την οποία έχει αναλάβει η Ευρωπαϊκή Ένωση, απαιτεί ειδικές έρευνες προκειμένου να τεθούν οι βάσεις για ισόρροπη συμμετοχή των διαφόρων ειδικοτήτων και περιφερειών.

5. Ο σεβασμός των ποικίλων εκπαιδευτικών συστημάτων των κρατών μελών απαιτεί να εξακολουθήσουν να εφαρμόζονται, κατά τη διεξαγωγή στατιστικών ερευνών στην Ευρωπαϊκή Ένωση, διαφορετικές διαδικασίες και διαφορετικά θεματολογικά κέντρα βάρους για κάθε κράτος μέλος και να εγκαταλειφθεί η συστηματική εναρμόνιση των νομικών και διοικητικών διατάξεων για τις στατιστικές στον τομέα της εκπαίδευσης. Από την άλλη πλευρά, είναι απαραίτητο να επιδιωχθεί στις στατιστικές έρευνες μεγαλύτερη συμβατότητα των στατιστικών κριτηρίων και συγκρισιμότητα των δεδομένων.

6. Στα πλαίσια της συνθήκης, η Επιτροπή έχει δικαίωμα να συλλέγει πληροφορίες για την εκπλήρωση των καθηκόντων που της ανατίθενται και στα οποία ανήκουν και οι στατιστικές βάσεις οι απαιτούμενες προκειμένου η Ευρωπαϊκή Ένωση να συμβάλει σε μια ποιοτικώς υψηλή γενική και επαγγελματική εκπαίδευση και κατάρτιση.

7. Με το πρόγραμμα-πλαίσιο για τις δράσεις προτεραιότητας στον τομέα της στατιστικής πληροφόρησης (1993 έως 1997), το Συμβούλιο ενέκρινε ένα εκτεταμένο πρόγραμμα στατιστικών εργασιών, το οποίο επίσης περιέχει εγχειρήματα για την κατάρτιση στατιστικών στον τομέα της εκπαίδευσης.

8. Τα κοινοτικά προγράμματα ΣΩΚΡΑΤΗΣ και LEONARDO, τα οποία πρόκειται εντός ολίγου να εγκριθούν, προβλέπουν ενθάρρυνση της συλλογής δεδομένων όσον αφορά τα εκπαιδευτικά συστήματα, καθώς και μελέτες και συγκριτικές αναλύσεις.

Στην απόφαση της 29ης Μαΐου 1990 του Συμβουλίου περί προγράμματος δράσης για την ανάπτυξη της συνεχούς επαγγελματικής εκπαίδευσης (FORCE) προβλέπεται τακτική ανταλλαγή συγκρίσιμων δεδομένων σχετικών με την συνεχή επαγγελματική εκπαίδευση καθώς και στατιστική έρευνα με στόχο τον εν λόγω τομέα.

9. Είναι επάναγκες να αξιοποιηθεί η χρήση των τηλεπικοινωνιακών υπηρεσιών με την αλματώδη τους πρόοδο - λαμβανομένων πλήρως υπόψη των αποτελεσμάτων του ειδικού προγράμματος της Ευρωπαϊκής Ένωσης για την έρευνα, την τεχνολογική ανάπτυξη και την επίδειξη στον τομέα των τηλεματικών εφαρμογών κοινού ενδιαφέροντος με στόχο τη δικτύωση των στατιστικών υπηρεσιών των κρατών μελών.

10. Για την επεξεργασία ορισμών και διαδικασιών, καθώς και για την ερμηνεία των εξαγομένων στοιχείων απαιτείται συνεχής συνεργασία των υπηρεσιών, αντικείμενο των οποίων είναι οι στατιστικές στον τομέα της εκπαίδευσης, με τα ιδρύματα εκπαιδευτικών ερευνών της Ευρωπαϊκής Ένωσης.

ΑΡΧΕΣ ΚΑΙ ΔΙΑΔΙΚΑΣΙΕΣ

1. Η συνεργασία στον τομέα της εκπαίδευσης και της κατάρτισης, επί τη βάσει της συνθήκης του Μάαστριχτ, καθώς επίσης και η εκπαιδευτική πολιτική και εκπαιδευτική πρακτική στα κράτη μέλη χρειάζονται όλο και περισσότερο μια κοινή βάση πληροφόρησης, η οποία πρέπει να παρέχεται μέσω της βελτίωσης της συγκριτικής στατιστικής στον τομέα της εκπαίδευσης. Αυτό απαιτεί εντονότερες προσπάθειες στο πεδίο αυτό, επίκεντρο των οποίων πρέπει να αποτελεί η ποιότητα των δεδομένων και η συγκρισιμότητά τους, η ενημέρωση των στατιστικών και η δυνατότητα πρόσβασης σε αυτές. Εκτός από τη στατιστική καταγραφή των στοιχείων που χρειάζονται για την αποτύπωση του τομέα της εκπαίδευσης και κατάρτισης, απαιτείται και η χρησιμοποίηση ενδεδειγμένων στατιστικών δεικτών.

2. Θα πρέπει να αξιοποιηθεί η υφιστάμενη υποδομή των κρατών μελών, οι συνήθεις τακτικές έρευνες και αξιολογήσεις των στοιχείων της EUROSTAT καθώς και του ΟΟΣΑ, της ΟΥΝΕΣΚΟ και άλλων διεθνών οργανισμών.

3. Η συγκέντρωση στατιστικών στοιχείων στον τομέα της εκπαίδευσης και κατάρτισης στο επίπεδο της Ευρωπαϊκής Ένωσης θα πρέπει, σύμφωνα με την αρχή της επικουρικότητας, να οργανώνεται σε διάφορα επίπεδα, ενδεχομένως και σε περιφερειακό, η οποία να επιτρέπει διαφορετικές διαδικασίες στατιστικής έρευνας και διαφορετικά θεματικά κέντρα βάρους, εγγυώμενη ταυτόχρονα τη συγκρισιμότητα των δεδομένων.

4. Οι στατιστικές βάσεις είναι αναγκαίες, ιδίως, για την εκπόνηση συστηματικών και συγκρίσιμων περιγραφών της γενικής και επαγγελματικής κατάρτισης στα κράτη μέλη της Ευρωπαϊκής Ένωσης. Γι' αυτό θα πρέπει να συμφωνηθούν ενιαίοι ορισμοί των στατιστικών εννοιών που επιτρέπουν δυνατότητα άμεσης χρησιμοποίησης των δεδομένων.

5. Εκτός από τη συλλογή, τη διεύρυνση και τη συμπλήρωση των στοιχείων των επίσημων στατιστικών, θα πρέπει να υπάρχει και δυνατότητα διεξαγωγής περιοδικών δειγματοληπτικών ερευνών.

6. Για τη βελτίωση των στατιστικών και για την επιτάχυνση και αξιολόγηση των ερευνών, θα πρέπει να επιδιωχθεί η δικτύωση των υφισταμένων υποδομών, με χρησιμοποίηση κυρίως των πλέον πρόσφατων τεχνολογιών.

7. Τα στατιστικά δεδομένα στον τομέα της εκπαίδευσης και κατάρτισης, τα οποία συλλέγονται και υφίστανται επεξεργασία στα πλαίσια της Ευρωπαϊκής Ένωσης, θα πρέπει να δημοσιεύονται και να είναι στη διάθεση των αρμοδίων και ενδιαφερομένων σε ευρωπαϊκό, εθνικό και περιφερειακό επίπεδο, όσο το δυνατόν πιο ενημερωμένα.

ΣΤΟΧΟΙ, ΚΑΘΗΚΟΝΤΑ ΚΑΙ ΠΡΟΤΕΡΑΙΟΤΗΤΕΣ

1. Τοποθέτηση των θεμελίων για μια συγκριτική περιγραφή της αρχικής εκπαίδευσης και διαρκούς κατάρτισης στα κράτη μέλη της Ευρωπαϊκής Ένωσης μέσω επίσημων στατιστικών και με ενίσχυση της στατιστικής έρευνας στον τομέα της εκπαίδευσης.

2. Περαιτέρω ανάπτυξη των στατιστικών σε όλους τους τομείς της εκπαίδευσης στην Ευρωπαϊκή Ένωση ώστε να καλύπτονται οι ανάγκες τόσο σε ευρωπαϊκό επίπεδο όσο και στα κράτη μέλη στα πλαίσια των δυνατοτήτων χρηματοδότησης.

3. Περαιτέρω ανάπτυξη κοινών μεθόδων στατιστικής έρευνας, όπως του κοινού ερωτηματολογίου (UNESCO/ΟΟΣΑ/ΕΕ) που αφορά τη γενική εκπαίδευση και την επαγγελματική κατάρτιση σε σχολεία και τεχνικές σχολές, καθώς και επιλεκτική συμπλήρωσή τους για ειδικούς στόχους στην Ευρωπαϊκή Ένωση.

4. Συμβολές για την αναθεώρηση της διεθνούς πρότυπης ταξινόμησης για την Εκπαίδευση (ISCED) με στόχο την ισόρροπη στατιστική κάλυψη της εκπαίδευσης, για τη μεγαλύτερη προσαρμογή της ταξινόμησης στα ιδιάζοντα χαρακτηριστικά των εθνικών συστημάτων ανώτατης εκπαίδευσης, καθώς και για την περαιτέρω συνεξέταση της διαρκούς εκπαίδευσης και κατάρτισης.

5. Διαρκής εξέταση των κοινά αποδεκτών του τομέα της εκπαίδευσης και κατάρτισης, οι οποίοι χρειάζονται περαιτέρω ανάπτυξη στα πλαίσια του ΟΟΣΑ για την εκπλήρωση των επιδιώξεων εκπαιδευτικής πολιτικής στα κράτη μέλη αλλά και σε επίπεδο Ευρωπαϊκής Ένωσης- επεξεργασία συμπληρωματικών εκπαιδευτικών δεικτών ειδικά για την Ευρωπαϊκή Ένωση, οι οποίοι χρειάζονται για να επιτευχθούν οι στόχοι της Συνθήκης ΕΕ, φερ' ειπείν όσον αφορά την ενθάρρυνση της κινητικότητας και τη διερεύνηση περιφερειακών ανισοτήτων.

6. Περαιτέρω ανάπτυξη προγράμματος βασικών στατιστικών δεδομένων για τον τομέα της εκπαίδευσης και κατάρτισης στην Ευρωπαϊκή Ένωση, καθώς επίσης επιλεγμένη συμπλήρωση του βασικού αυτού προγράμματος π.χ. μέσω περιοδικών δειγματοληπτικών και επιμέρους ερευνών για θέματα προτεραιότητας.

Οι συγκριτικές δειγματοληπτικές έρευνες ενδείκνυνται για την ενημέρωση όσον αφορά:

- τη μετάβαση από την εκπαίδευση στην απασχόληση, την επαγγελματική ένταξη και κινητικότητα, καθώς επίσης και την επανένταξη στην εκπαίδευση,

- τη διαρκή εκπαίδευση και επιμόρφωση,

- την κοινωνική και οικονομική κατάσταση των φοιτητών και των συμμετεχόντων στη διαρκή επαγγελματική κατάρτιση.

7. Ανάλυση των διαφόρων εθνικών υποδομών και συστηματοποιήσεων των εκπαιδευτικών δαπανών καθώς και της χρηματοδότησής τους, λαμβάνοντας ιδιαιτέρως υπόψη τις άμεσες και έμμεσες μεταφορές πόρων.

8. Βήματα για την επιτάχυνση των στατιστικών ερευνών στον τομέα της εκπαίδευσης και κατάρτισης, και για την επεξεργασία τους στα πλαίσια της Ευρωπαϊκής Ένωσης.

9. Συντονισμένη δημιουργία δικτύων για τη στατιστική έρευνα και πληροφόρηση στα πλαίσια των μέτρων προώθησης και των ερευνητικών προγραμμάτων τόσο στην Ευρωπαϊκή Ένωση όσο και στα κράτη μέλη.

10. Προαγωγή της ανταλλαγής εμπειριών για τη διεξαγωγή στατιστικών ερευνών και αξιολογήσεων, ιδίως της ανταλλαγής εμπειριών για την διεξαγωγή "διά μήκους" ερευνών και την προαγωγή κοινών αναπτυξιακών εργασιών στον εν λόγω τομέα- αξιοποίηση του προγράμματος "TES" (Training of European Statisticians) για την εξειδίκευση και επιμόρφωση στον κλάδο της στατιστικής στον τομέα της εκπαίδευσης, καθώς και του προγράμματος "ΑΡΙΩΝ" για εκπαιδευτικές επισκέψεις στον εν λόγω τομέα.

Έχοντας υπόψη τα ανωτέρω,

το Συμβούλιο καλεί:

- τα κράτη μέλη και τις στατιστικές τους υπηρεσίες να αφιερώσουν ιδιαίτερη προσοχή στις απαιτήσεις της συνεργασίας για τη διαμόρφωση της συγκριτικής στατιστικής στον τομέα της εκπαίδευσης και κατάρτισης σε επίπεδο Ευρωπαϊκής Ένωσης και πέραν αυτής,

- την Ευρωπαϊκή Επιτροπή να εξακολουθήσει απρόσκοπτα την ανάπτυξη της στατιστικής στον τομέα της εκπαίδευσης και κατάρτισης, έχοντας υπόψη τις προαναφερόμενες προτεραιότητες και το πενταετές στατιστικό πρόγραμμα,

- τους αρμοδίους των στατιστικών υπηρεσιών σε επίπεδο Ένωσης (EUROSTAT), καθώς και την ομάδα "Στατιστική στον τομέα της εκπαίδευσης" να συνεχίσουν τις απαραίτητες εργασίες για την ανάπτυξη ενός ποιοτικά ικανοποιητικού, συγκρίσιμου και όσο το δυνατόν πιο ενημερωμένου αποθέματος δεδομένων, έχοντας υπόψη τις υφιστάμενες βάσεις δεδομένων και τα σχετικά μέσα, τηρώντας δε τη βασική αρχή της αποκεντρωτικής συλλογής δεδομένων.

(1) Το εν λόγω ψήφισμα αναφέρεται:

- στο ψήφισμα του Συμβουλίου και των υπουργών παιδείας των συνελθόντων στα πλαίσια του συμβουλίου παιδείας της 25ης Νοεμβρίου 1991 όσον αφορά της έρευνα και τις στατιστικές για θέματα εκπαίδευσης στην Ευρωπαϊκή Κοινότητα (ΕΕ αριθ. C 321 της 12. 12. 1991),

- στην απόφαση του Συμβουλίου των Ευρωπαϊκών Κοινοτήτων σχετικά με το πρόγραμμα-πλαίσιο για τις δράσεις προτεραιότητας στον τομέα της στατιστικής πληροφόρησης 1993 έως 1997 (ΕΕ αριθ. L 219 της 28. 8. 1993).